連日與性之王君談遽來告别因作
作者：晁說之
朝代：宋

paragraphs: 許州秀才周若蒙，星官占罷淚無從。
歐陽公死不過夏，天上文星已告凶。
常秩王回暨姚闢，排斥先儒不少容。
回第曰向竊笑之，問學文章衆所同。
識此二事王氏孫，酸棗先生稱祖翁。
先生易老凈肇樂，晚奏象繫明光中。
清淨之化浹百年，寡欲愛民自祖宗。
潛仁蓄德流必遠，譬如喬嶽生寒松。
天之生材弗浪與，不世其美安得雄。
君之積學萬石簴，筆力仍關千石鐘。
遑遑欲談誰聽此，秋江好渡多柔風。